Predkladacia správa

	Dňom 1. septembra 2005 nadobudol účinnosť zákon č. 326/2005 Z. z. o lesoch (ďalej len „zákon o lesoch“). Podľa § 57 ods. 2 zákona o lesoch  krajský lesný úrad riadi a za jeho činnosť zodpovedá prednosta, ktorého vymenúva a odvoláva vláda Slovenskej republiky na návrh ministra pôdohospodárstva Slovenskej republiky na základe výberového konania. 

	V dňoch 18. a 19. októbra 2005 sa konali výberové konania na funkciu prednostov krajských lesných úradov podľa zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov („ďalej len zákon o štátnej službe“). Výberové konanie na funkciu prednostu Krajského lesného úradu v Žiline a na funkciu prednostu Krajského lesného úradu v Košiciach bolo neúspešné a podľa zákona o štátnej službe predseda Úradu pre štátnu službu vyhlási  nové výberové konanie. 

	Funkcie prednostov krajských lesných úradov v Žiline a Košiciach budú vykonávať doterajší prednostovia až do vymenovania nových prednostov vládou Slovenskej republiky.

Funkcia ďalších prednostov krajských lesných úradov, ktorí boli vymenovaní na dobu určitú, do vymenovania prednostov na základe výsledkov výberového konania, končí podľa zákona o lesoch. 

Minister pôdohospodárstva Slovenskej republiky predkladá návrh na vymenovanie prednostov krajských lesných úradov vládou Slovenskej republiky ku dňu 1. decembra 2005 z úspešných uchádzačov  na základe výsledkov výberových konaní. 

	Súčasne v súlade s ustanovením § 102 ods. 1 zákona o štátnej službe sa predkladá vláde Slovenskej republiky návrh na určenie výšky a zloženia funkčného platu  vymenovaných prednostov krajských lesných úradov.

	Materiál nebol predložený na medzirezortné pripomienkové konanie, nakoľko nezasahuje do pôsobnosti iných orgánov. 

	Osobné údaje uvedené v materiáli navrhujeme nesprístupňovať na základe  § 9 ods. 1 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov. 

	Materiál nemá finančný, ekonomický a  environmentálny dopad, ani vplyv na zamestnanosť a podnikateľské prostredie.